Fit-13 ta' Novembru, il-Kunsill approva mandat biex jinnegozja l-aġġornament tal-ftehim ta' assoċjazzjoni eżistenti maċ-Ċili. Ir-relazzjonijiet politiċi u ekonomiċi bejn l-UE u ċ-Ċilì huma rregolati mill-ftehim ta' assoċjazzjoni ffirmat fl-2002. Il-ftehim ġie applikat b'mod proviżorju, inkluż id-dispożizzjonijiet kummerċjali, fl-2003, filwaqt li l-bqija tal-ftehim ġiet implimentata fl-2005. Ftehim aġġornat għandu jiddefinixxi r-relazzjonijiet bejn l-UE u ċ-Ċilì billi jinkludi l-kooperazzjoni politika, tas-sigurtà u settorjali kif ukoll kwistjonijiet kummerċjali. L-objettiv ewlieni huwa li jiġu approfonditi r-relazzjonijiet bejn l-UE u ċ-Ċilì. Rigward kwistjonijiet kummerċjali, l-implimentazzjoni tal-ftehim attwali wasslet għal żieda sostanzjali fil-kummerċ fi prodotti u servizzi bejn l-UE u ċ-Ċilì: Esportazzjonijiet taċ-Ċili ta' prodotti agrikoli/alimentari u servizzi lejn l-UE kważi ttripplaw filwaqt li esportazzjonijiet tal-UE lejn iċ-Ċilì rduppjaw fil-parti l-kbira tas-setturi. Madankollu, il-ftehim eżistenti ma jindirizzax xi kwistjonijiet importanti kummerċjali u ta' investiment, bħad-dispożizzjonijiet speċifiċi dwar l-investiment, l-ostakli nontariffarji, id-drittijiet tal-proprjetà intellettwali u xi indikazzjonijiet ġeografiċi u kontribuzzjonijiet għall-iżvilupp sostenibbli. Billi jindirizza dawn in-nuqqasijiet, ftehim aġġornat ta' assoċjazzjoni bejn l-UE u ċ-Ċilì jipprovdi għall-possibilità li tissaħħaħ il-kooperazzjoni eżistenti, jitbaxxew il-prezzijiet għall-konsumatur, jittejjeb l-aċċess għas-suq u jinħolqu opportunitajiet għall-impjiegi u t-tkabbir. Tul in-negozjati, l-UE ser tfittex li tiżgura l-ogħla livelli ta' protezzjonijiet soċjali, tal-impjiegi u ambjentali u tippromwovi l-ġustizzja soċjali u l-iżvilupp sostenibbli. Abbażi ta' dan il-mandat, l-UE ser tkun tista' tibda n-negozjati maċ-Ċilì. L-ewwel ċiklu ta' taħditiet ser jibda fis-16 ta' Novembru 2017. Ara l-paġna tal-laqgħa